伯皋自永豐見過次韵
作者：韓淲
朝代：宋

paragraphs: 薰風入家林，共坐滿窗綠。
交遊情致深，景物歲月速。
傷哉利名者，冰炭恣寒燠。
既已隨頹波，一失不可復。
較其心迹微，能異幾禽犢。
吾儕事幽討，得興萬慮足。
相羊山水間，處處堪悅目。
君來叩蓬戶，離羣久居獨。
道故驚變遷，憂時見翻覆。
且聽歌聲長，前村正樵牧。